Source: https://www.rup.ee/pluss/e-ajakiri/05-08-2013/korteriomandi-kasutusotstarbevastase-kasutamise-alused
Timestamp: 2019-10-18 01:02:52+00:00
Document Index: 3134243

Matched Legal Cases: ['§ 29', 'kohus ', '§ 12', 'kohus ', 'kohus ', 'kohus ', 'kohus ', 'Riigikohus ']

Korteriomandi kasutusotstarbevastase kasutamise alused - Pluss
http://www.nc.ee/?id=11&tekst=RK/3-2-1-90-13
Riigikohtu 02.10.2013 lahend nr 3-2-1-90-13
EhS § 29 lg 1 p 12
Avaldajad esitasid korteriomandite omanikena avalduse puudutatud isikute vastu kaasomandi osa ja korteriomandi kasutusotstarbevastase kasutamise lõpetamiseks. Maakohus jättis avalduse käiguta ning andis tähtaja puuduste kõrvaldamiseks, st nõude täpsustamiseks, selgitamiseks ja tõendite esitamiseks. Täiendatud avalduses selgitasid avaldajad muu hulgas, et korteriomandiseaduse (KOS) § 12 lg 3 alusel võib korteriomanik nõuda, et korteriomandi reaalosa ja kaasomandi eset kasutataks seaduste ja kaasomanike kokkulepete ja otsuste kohaselt.
Maakohus keeldus esitatud avalduse menetlusse võtmisest põhjendusega, et avaldus ei ole esitatud avaldajate seadusega kaitstud õiguse ega huvi kaitseks. Ringkonnakohus nõustus maakohtu põhjendustega. Avaldajad pöördusid Riigikohtusse.
Nii maakohtu kui ka ringkonnakohtu määrus tuleb materiaalõiguse normi väära kohaldamise ning menetlusõiguse normi olulise rikkumise tõttu tühistada.
Sõltumata menetlusosalise seisukohast, peab kohus menetlusse võtmisel otsustama, kas nõuet tuleks menetleda hagi- või hagita menetluses. See tähendab, et kui kohtusse pöördunud isik eksib menetlusliigi valikul, ei tohi kohus keelduda asja menetlemisest.
Kui korteriomandi reaalosa ja kaasomandi eseme kasutamine on reguleerimata, lähtutakse korteriomanike huvidest. Seetõttu on õige avalduses esitatu, et kaasomanik on kohustatud nii kaasomandi osa kui ka korteriomandi reaalosa kasutama nii, et see oleks kooskõlas seadustega, korteriomanike otsustega ega kahjustaks teiste omanike õigusi.
Korteriomanikel on õigus nõuda, et kõik korteriomanikud kasutaksid oma korteriomandi reaalosa vastavalt kasutusloale ning ehitise kasutamise otstarbele, s.o nõuda kasutusloale ja/või ehitise kasutamise otstarbele mittevastava kasutamise lõpetamist.
Riigikohus rahuldas määruskaebused ja saatis avalduse maakohtule menetlusse võtmise otsustamiseks.